b'\n_START_ARTICLE_\nStasys Smilinskas\n_START_PARAGRAPH_\nStasys Smilinskas (g. 1942 m. vasario 19 d. Punios k., Alytaus r.), chorvedys, dainininkas (tenoras), muzikos mokytojas, chorved\xc5\xbeio Juozo Smilinsko brolis.\n_START_SECTION_\nBiografija\n_START_PARAGRAPH_\nBaig\xc4\x99s Punios vidurin\xc4\x99 mokykl\xc4\x85, 1960\xe2\x80\x931963 m. choro dirigavimo mok\xc4\x97si Vilniaus kult\xc5\xabros \xe2\x80\x93 \xc5\xa1vietimo technikume (d\xc4\x97st. N. Jautakien\xc4\x97). 1963\xe2\x80\x931966 m. tarnavo sovietin\xc4\x97je armijoje, vadovavo kari\xc5\xa1ki\xc5\xb3 chorui. 1966\xe2\x80\x931970 m. muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 doc. A. Joz\xc4\x97nas ir d\xc4\x97st. J. Kavaliauskas). 1975\xe2\x80\x931979 m. choro dirigavim\xc4\x85 neakivaizdiniu b\xc5\xabdu studijavo Lietuvos valstybin\xc4\x97je konservatorijoje (doc. A. Lopo klas\xc4\x97)._NEWLINE_I\xc5\xa1 prad\xc5\xbei\xc5\xb3 S. Smilinskas dirbo Jiezno kult\xc5\xabros nam\xc5\xb3 meno vadovu, vadovavo Jiezno ir Stakli\xc5\xa1ki\xc5\xb3 kult\xc5\xabros nam\xc5\xb3 mi\xc5\xa1riesiems chorams, dirigavo 1962 m. buvusio Jiezno rajono ir 1963 m. Prien\xc5\xb3 rajono dain\xc5\xb3 \xc5\xa1vent\xc4\x97se. 1969\xe2\x80\x931974 ir 1985\xe2\x80\x931990 m. Vilniaus 33-osios profesin\xc4\x97s technikos mokyklos mergin\xc5\xb3, mi\xc5\xa1riojo choro ir vokalini\xc5\xb3 ansambli\xc5\xb3 vadovas. Mi\xc5\xa1r\xc5\xb3j\xc4\xaf chor\xc4\x85 pareng\xc4\x97 1987 m. respublikinei moksleivi\xc5\xb3 dain\xc5\xb3 \xc5\xa1ventei ir 1990 m. Lietuvos tautinei dain\xc5\xb3 \xc5\xa1ventei. 1973\xe2\x80\x931990 m. Vilniaus technologijos technikumo mergin\xc5\xb3 choro (70 dalyvi\xc5\xb3) ir vokalinio ansamblio vadovas._NEWLINE_Chor\xc4\x85 pareng\xc4\x97 1978 ir 1983 m. respublikiniams moter\xc5\xb3 ir vyr\xc5\xb3 chor\xc5\xb3 s\xc4\x85skryd\xc5\xbeiams \xc5\xa0iauliuose, 1975, 1980 ir 1985 m. respublikin\xc4\x97ms dain\xc5\xb3 \xc5\xa1vent\xc4\x97ms bei 1990 m. Lietuvos tautinei dain\xc5\xb3 \xc5\xa1ventei, ap\xc5\xbei\xc5\xabrose bei konkursuose peln\xc4\x97 pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3, nema\xc5\xbeai koncertavo._NEWLINE_1977\xe2\x80\x931990 m. Vilniaus individualaus drabu\xc5\xbei\xc5\xb3 siuvimo fabriko \xe2\x80\x9eRamun\xc4\x97" moter\xc5\xb3 choro vadovas. Kolektyv\xc4\x85 pareng\xc4\x97 1980 ir 1985 m. respublikin\xc4\x97ms dain\xc5\xb3 \xc5\xa1vent\xc4\x97ms, pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3 laim\xc4\x97jo Vilniaus miesto ir respublikin\xc4\x97se chor\xc5\xb3 ap\xc5\xbei\xc5\xabrose bei konkursuose. 1983\xe2\x80\x931991 m. Vilniaus 2-osios ligonin\xc4\x97s medicinos darbuotoj\xc5\xb3 vokalinio ansamblio vadovas. Ansamblis padar\xc4\x97 \xc4\xafra\xc5\xa1\xc5\xb3 Lietuvos radijui, respublikiniuose konkursuose peln\xc4\x97 pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3._NEWLINE_Nuo 1992 m. Vilniaus 43-osios (\xe2\x80\x9eRyto") vidurin\xc4\x97s mokyklos muzikos ir dainavimo mokytojas, vyresni\xc5\xb3j\xc5\xb3 klasi\xc5\xb3 moksleivi\xc5\xb3 mi\xc5\xa1riojo choro vadovas. Chor\xc4\x85 pareng\xc4\x97 1997 m. Lietuvos moksleivi\xc5\xb3 dain\xc5\xb3 \xc5\xa1ventei, dalyvavo su juo konkurse ir peln\xc4\x97 diplom\xc4\x85._NEWLINE_S. Smilinskas pasirei\xc5\xa1kia ir kaip dainininkas. 1967\xe2\x80\x931973 m. buvo Lietuvos valstybinio dain\xc5\xb3 ir \xc5\xa1oki\xc5\xb3 liaudies ansamblio \xe2\x80\x9eLietuva\xe2\x80\x9c choro artistas solistas, 1973\xe2\x80\x931997 m. Lietuvos akl\xc5\xb3j\xc5\xb3 draugijos mi\xc5\xa1riojo choro \xe2\x80\x9eVilnius" artistas solistas. 1996 m. Vilniaus miesto jaunimo men\xc5\xb3 \xc5\xa1vent\xc4\x97s dirigentas. 1996 m. jam suteikta muzikos mokytojo metodininko kvalifikacijos kategorija.'